รองนายกรัฐมนตรีและรัฐมนตรีว่าการกระทรวงสาธารณสุขเปิดเวทีรับฟังความเห็นบัตรทองประจำปี 2562 ย้ำเดินหน้าระบบบัตรทอง อย่างเข้มแข็งสร้างสุขภาพดีให้ประชาชนเพื่อเป็นฐานรากที่มั่นคงในการต่อยอดการพัฒนาประเทศอย่างยั่งยืน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะประธานคณะกรรมการหลักประกันสุขภาพแห่งชาติ เป็นประธานเปิดเวทีรับฟังความคิดเห็นทั่วไปจากผู้ให้บริการและผู้รับบริการระดับประเทศประจำปี 2562 ครั้งที่ 16 ที่สำนักงานหลักประกันสุขภาพแห่งชาติ (สปสช.) จัดขึ้น พร้อมมอบนโยบายทิศทางเพื่อการขับเคลื่อนยุทธศาสตร์หลักประกันสุขภาพแห่งชาติ         นายอนุทิน กล่าวว่า ระบบหลักประกันสุขภาพแห่งชาติหรือบัตรทอง มีส่วนอย่างมากในการทำให้ประชาชนแข็งแรง และเป็นรากฐานในการสร้างความเข้มแข็งให้กับคน สังคมและเศรษฐกิจ รัฐบาล จึงให้ความสำคัญที่จะสานต่อการให้บริการกับประชาชน ยืนยันไม่ล้มระบบบัตรทองแน่นอนและจะได้รับบริการที่ดียิ่งขึ้น เน้นลดความเหลื่อมล้ำ สนับสนุนการนำเทคโนโลยีทางการแพทย์มาช่วยยกระดับบริการ โดยผู้รับบริการไม่ต้องห่วงเรื่องร่วมจ่าย         สำหรับเป้าหมายต่อไปในการพัฒนาระบบบัตรทองคือให้เป็นเครื่องมือสำคัญ ในการทำให้คนไทยทุกคนทุกช่วงวัย สุขภาพแข็งแรง ทั้งร่างกายและจิตใจ เน้นการให้ความรู้ประชาชนในการดูแลสุขภาพตนเองจัดการสิ่งแวดล้อมที่เอื้อต่อการมีสุขภาพดีเสริมสร้างเครือข่ายสุขภาพ ขยายบริการรูปแบบใหม่ครอบคลุมทั้งมิติของประเภทปริมาณที่มีคุณภาพเน้นให้ประชาชนรวมเป็นเจ้าของระบบ เพื่อให้เกิดความมั่นคงแข็งแรง        นายอนุทิน ชาญวีรกูล กล่าวด้วยว่า ตนเองได้รับแต่งตั้งเป็นหนึ่งในคณะรัฐมนตรีด้านเศรษฐกิจซึ่งจะมีการประชุมนัดแรกในวันพรุ่งนี้ แม้กระทรวงสาธารณสุข จะไม่ได้อยู่ในระบบเศรษฐกิจ แต่ถือว่าความสำคัญมาก ในฐานะฐานรากของประเทศ เชื่อว่าหากระบบดี ประชาชนสุขภาพดี จะเป็นฐานที่มั่นคงรองรับการขับเคลื่อนประเทศต่อยอดการพัฒนาในด้านอื่นๆ ทำได้อย่างมีประสิทธิภาพ